En 32-årig mand fra Frederikshavn blev mandag den 3. juli stukket i brystet og maven med en skarp genstand. Tirsdag blev den 22-årige mand, der er sigtet for at have begået overfaldet varetægtsfængslet i fire uger ved et grundlovsforhør ved Retten i Hjørring. - Han er sigtet for drabsforsøg, fortæller anklager Thomas Klingenberg fra Nordjyllands Politi. Tirsdagens grundlovsforhør blev holdt for lukkede døre, og anklageren kan derfor ikke gengive den sigtedes forklaring. Han kan dog oplyse, at den 22-årige nægtede sig skyldig i sigtelsen. Den 32-årige mand fik blandt andet punkteret venstre lunge i forbindelse med overfaldet, som skete om eftermiddagen den 3. juli på Knudensvej i Frederikshavn. - Den 22-årige mand kærede ikke varetægtsfængslingen, oplyser Thomas Klingenberg. Den 22-årige mand, som nu er varetægtsfængslet i fire uger, er tidligere kendt af politiet for personfarlig kriminalitet.

Referat:
En 22-årig mand blev tirsdag eftermiddag varetægtsfængslet i fire uger. Han er sigtet for drabsforsøg på en 32-årig mand i Frederikshavn.